TGE วิ่งต่อ 2% หลังคว้า 3 โรงขยะชุมชน 22 MW
TGE คว้าโครงการโรงไฟฟ้าขยะชุมชน 3 โครงการ กำลังผลิตรวม 22 เมกะวัตต์ หนุนแรงซื้อหุ้นคึกคัก บวก 2% จากวานนี้
TGE คว้าโครงการโรงไฟฟ้าขยะชุมชน 3 โครงการ กำลังผลิตรวม 22 เมกะวัตต์ หนุนแรงซื้อหุ้นคึกคัก บวก 2% จากวานนี้
17 พ.ค. 2566

ผู้สื่อข่าวรายงานว่า วันนี้ (17 พ.ค.66) ราคาหุ้น บริษัท ท่าฉาง กรีน เอ็นเนอร์ยี่ จำกัด (มหาชน) หรือ TGE ณ เวลา 10:08 น. อยู่ที่ระดับ 1.69 บาท บวก 0.03 บาท หรือ 1.81% สูงสุดที่ระดับ 1.69 บาท ต่ำสุดที่ระดับ 1.66 บาท ด้วยมูลค่าการซื้อขาย 1.23 ล้านบาท

ทั้งนี้ ราคาหุ้น TGE ปรับตัวเพิ่มขึ้นต่อเนื่องในวันนี้ หลังคว้าโครงการโรงไฟฟ้าขยะชุมชนใหม่อีก 3 โครงการ กำลังผลิตรวม 22 เมกะวัตต์
ด้าน นายพงศ์นรินทร์ วนสุวรรณกุล ประธานกรรมการบริหาร TGE เปิดเผยว่า หลังจากที่บริษัทฯ ได้รับคัดเลือกเป็นผู้ชนะการประมูลโครงการโรงไฟฟ้าขยะชุมชนจากองค์กรปกครองส่วนท้องถิ่น (อปท.) แล้ว 5 แห่ง กำลังการผลิตติดตั้งรวม 39.9 MW ได้แก่ 1) โรงไฟฟ้า TES-CPN จังหวัดชุมพร กำลังการผลิตติดตั้ง 6 MW 2) โรงไฟฟ้า TES-SKW จังหวัดสระแก้ว กำลังการผลิตติดตั้ง 8 MW 3) โรงไฟฟ้า TES-RBR จังหวัดราชบุรี กำลังการผลิตติดตั้ง 8 MW 4) โรงไฟฟ้า TES-TCN จังหวัดสมุทรสาคร กำลังการผลิตติดตั้ง 9.9 MW และ 5) โรงไฟฟ้า TES-CNT จังหวัดชัยนาท กำลังการผลิตติดตั้ง 8 MW
ล่าสุด เมื่อวันที่ 12 พ.ค.บริษัทได้ลงนามในสัญญาซื้อขายไฟฟ้า (PPA) กับทางการไฟฟ้าส่วนภูมิภาค (กฟภ.) แล้ว 3 โครงการ ประกอบด้วย โรงไฟฟ้า TES-CPN ชุมพร ปริมาณไฟฟ้าที่เสนอขายตามสัญญา 4 MW โรงไฟฟ้า TES-SKW สระแก้ว ปริมาณไฟฟ้าที่เสนอขายตามสัญญา 6 MW และโรงไฟฟ้า TES-RBR ราชบุรี มีปริมาณไฟฟ้าที่เสนอขายตามสัญญา 6 MW
บริษัทได้วางแผนก่อสร้างเพื่อให้แล้วเสร็จตามกำหนด ซึ่งจะใช้งบลงทุนรวมกว่า 3,800 ล้านบาท คาดว่าจะเริ่ม COD ภายในปี 67 ส่วนโรงไฟฟ้าขยะชุมชนอีก 2 โครงการ คือ โรงไฟฟ้า TES-TCN จังหวัดสมุทรสาคร และ โรงไฟฟ้า TES-CNT จังหวัดชัยนาท อยู่ระหว่างการรอลงนามสัญญา PPA คาดว่าจะก่อสร้างแล้วเสร็จและเริ่ม COD ปลายปี 68 เป็นต้นไป ซึ่งจะเป็นปัจจัยสำคัญต่อการเติบโตอย่างก้าวกระโดดในอีก 1-3 ปีข้างหน้า โดยคาดว่ารายได้ของบริษัทในปี 69 จะเพิ่มขึ้นอย่างก้าวกระโดด 3 เท่าจากปีที่ผ่านมา